Polisie waarsku teen kapers se nuwe werkwyseDie Suid-Afrikaanse Polisiediens het motoriste vandeesweek gewaarsku teen ŉ nuwe werkwyse wat kapers glo gebruik om afleweringsvoertuie te kaap. Volgens die polisie kontak kapers glo afleweringsmaatskappye om onder meer vuurmaakhout of gras vir hulle op te tel en af te lewer, waarna hulle die voertuig in ŉ afgeleë gebied kaap. Konst. Connie Moganedi, woordvoerder van die polisie, sê talle van dié voorvalle is in die Cullinan omgewing in Gauteng aangemeld. Moganedi sê die kapers betaal onder meer ŉ deposito aan die afleweringsmaatskappy om die transaksie eg te laat lyk en om te verseker dat dié maatskappye nie onraad vermoed nie. “By die afleweringsmaatskappy se aankoms by die plek waar hulle nou kwansuis goedere moet oplaai, word die bestuurder beroof van sy besittings en word die voertuig gekaap,” sê sy. Sy sê dit is veral moeilik om dié soort misdade vooraf te probeer identifiseer omdat die misdadigers die maatskappy telefonies kontak en daar dus niks vreemd aan dié transaksies is voordat die misdaad gepleeg word nie. Moganedi het gesê motoriste, maar veral afleweringsmaatskappye, moet waaksaam wees en nié instem om na afgeleë gebiede te ry mits hulle die omgewing ken nie. Sy het lede van die publiek aangemoedig om dié misdade onder die polisie se aandag te bring deur die misdaadnoodlyn te skakel by 08600 10111.